F. Molnár Márta

Magyar Táncművészeti Egyetem

EFOP KONFERENCIA – EMMI

2018. november 13.

A Magyar Táncművészeti Egyetem nevében köszöntöm a jelenlévőket és kapcsolódok az előttem szóló rektorasszony tájékoztatójához, részletezve a táncművészet és a táncoktatás szerepét.

A mai digitális társadalmunkban egy nagyon nyitott közösségi világban élünk. Akármelyik korosztályt vizsgálva jól látható, hogy szinte lehetetlen a facebook, a twitter, az instagram nélkül létezni, de a kitárulkozások és társas kapcsolatok ezeken a közösségi oldalakon túlnyomóan csak virtuálisak. Döbbenetes, de nem ritka eset, hogy az egy szobában ülő iskolás gyerekek, testvérek egyszerűen nem szólnak egymáshoz, nincs fizikai kontaktus közöttük, kizárólag chat-teléssel kommunikálnak.

A digitális eszközök térhódítása – sok pozitívumuk mellett - nagyban hozzájárulnak a társadalom „elmagányosodáshoz”, ráadásul ezeken az eszközökön keresztül feldolgozhatatlan inger- és információ mennyiséggel bombázzák már a gyerekeket is, mely nagyon kedvezőtlenül érintheti az ő személyiségfejlődésüket és főként emberi kapcsolataik létrejöttét, elmélyülését.

Az öt művészeti egyetem oktatói úgy gondolják, hogy itt tud belépni és segíteni a művészeti és művészettel való nevelés, melynek érezhető és tudományosan igazolt a pozitív mentális hatása minden résztvevőre. Mindenki vágyik lelke felszabadítására, kreatívitása kibontakoztatására, a szabad önkifejezésre, a feszültség oldására. – Egyszerű példaként gondoljunk egy gyerekrajzra, ahol a kisgyerek lerajzolja a családját. Pontos képet kapunk belőle, hogy számára a családon belül ki a legfontosabb, ki a legfélelmetesebb, kit szeret, kitnem, stb. Itt ő „kirajzolja” magából az örömeit és félelmeit. Ugyanez igaz az összes művészeti ág lehetőségeire.

Nem véletlen, hogy a 2015-ös statisztika szerint több mint ¼ milló gyerek tanult valamilyen művészeti tárgyat csak az Alapfokú Művészetoktatási Intézményekben.

Ha most a táncra fókuszálunk, akkor azt látjuk, hogy több százezer gyerek tanul táncolni, nem iskolai keretek között. Az ország minden szegletében működnek tánccsoportok, tánciskolák, táncegyüttesek, legyen szó klasszikus balettről, néptáncról, társastáncról, vagy a ma oly népszerű divattáncok közül a hip-hop-ról.

Ha most itt önöktől megkérdezném, táncoltak-e már életükben (kényszer nélkül), akkor nagy valószínűséggel mindenki igennel felelne.

És ez nem véletlen.

A tánc végigkíséri az életünket és vonzó minden korosztály számára.

A tánc egyrészt a sporthoz hasonlóan a mozgás révén javítja közérzetünket, pozitív fiziológiai változásokat idézve elő testünkben.

Másrészt, és főként ebben rejlik a tánc mentális ereje, megteremti az önkifejezés egy teljesen szabad formáját, a zenével való eggyéolvadás lehetőségét, a feszültség oldását és lélekfelszabadító hatása van. A tánc örömforrás, sikerélményt okoz, társas kapcsolatot teremt, miközben fegyelemre, kűzdeni tudásra, koncentrálásra, a másik tisztelésére és odafigyelésre nevel észrevétlenül. Road show-inkon az ismeretterjesztő táncelőadásaink után nemegyszer 200 gyerek állt fel a tornacsarnokban egy közös táncra – amit abba sem akartak hagyni. Ők is “kitáncolták” magukból örömeiket, vágyaikat,feszültségeiket.

Hogy milyen komoly hatása van a táncnak arra nagyon jó példa, ha megnézik az egyetem területén a gyerekeket, fiatalokat. Mindegyik egyenes háttal, egyenes gerinccel és emelt fejjel jár. Ez nem a külsőségek miatt érdekes, hanem a belső tartás, a belső attitűd miatt, amit a tánctanuláson keresztül sajátítanak el.

A tánc azért tud olyan jelentékeny lenni, mert a fizikális hatása meghatványozza mentális erejét.

Nagyon pozitív tapasztalat, hogy szinte minden gyerekben ösztönösen él a táncolás iránti vágy és szeretet, ezért felmerült a kérdés, hogy miként lehetne a táncoktatáshoz való hozzáférés esélyét kiterjeszteni – a lakhelytől, a család társadalmi és anyagi helyzetétől függetlenül – a teljes köznevelésre az óvodás kortól kezdődően az érettségiig.

A Magyar Táncművészeti Egyetem munkacsoportjai erre dolgoztak ki koncepciókat.

Országunk alkotmánya megfogalmazza mindenkinek a szabadsághoz való jogát, de az Amerikai Egyesült Államok függetlenségi nyilatkozata még bővebben kitér erre és nem csak az élethez és szabadsághoz való jogot, de a boldogságra való törekvés jogát is deklarálja minden ember számára.

Mi is ezt szeretnénk. Szeretnénk elérni, hogy Magyarországon minden gyereknek joga és lehetősége legyen táncot tanulni, hogy ezáltal kiegyensúlyozottabb, egészségesebb, sikeresebb és boldogabb emberré váljon.

Mivel a tánc erejében hiszek, ezért most kérem, nézzenek meg egy trailert a projekt keretén belül készült ismeretterjesztő filmekből, ahol a táncművészet 3 formanyelve villan fel: a modern társastánc, a néptánc és a divattánc.